b'\n_START_ARTICLE_\nXV. legija Apollinaris\n_START_SECTION_\nZgodovina\n_START_PARAGRAPH_\nOktavijan, kasnej\xc5\xa1i cesar Avgust, je XV. legijo ustanovil z namenom, da prekine Pompejevo okupacijo Sicilije, ki je ogro\xc5\xbeala dobave \xc5\xbeita Rimu. Po bitki pri Akciju, v kateri je legija verjetno dobila vzdevek Apolonova,  je bila poslana v Ilirik, kjer je ostala morda do leta 6 pr. n. \xc5\xa1t., in se potem vojskovala v kantabrijskih vojnah._NEWLINE_Leta 6 se je udele\xc5\xbeila velikega Tiberijevega vojnega pohoda proti Markomanom, katerega je prekinila velika ilirska vstaja. V zatiranju vstaje je v veliki meri sodelovala tudi XV. legija. Po mnenju zgodovinarja Balduina Saria je potem, ko je zapustila Carnuntum, leta 14 ali 15 ustanovila svoja tabor v Emoni.  Raziskovalka Marjeta \xc5\xa0a\xc5\xa1el Kos njegovo trditev zavra\xc4\x8da kot neutemeljeno. Po letu 9 je bila legija nastanjena v Carnuntumu v Gornji Panoniji._NEWLINE_Tam je ostala do odhoda v Sirijo. Leta 61 ali 62 se je morda udele\xc5\xbeila Neronovega pohoda v Armenijo, ki so jo znova osvojili Parti.  Po koncu vojne je bila poslana v Aleksandrijo in se kmalu zatem udele\xc5\xbeila ostrih bojev v prvi judovski vstaji. Osvojila  je mesti Jotapata (Yodfat, Izrael) in Gamla (Golanska planota) in ujela judovskega generala, ki je kasneje postal slavni zgodovinar Jo\xc5\xbeef Flavij. V tem obdobju je legiji poveljeval kasnej\xc5\xa1i cesar Tit. _NEWLINE_Po zatrtju upora se je legija vrnila v Carnuntum in obnovila njegovo trdnjavo. Deli legije so se vojskovali v da\xc4\x8danskih vojnah, njena glavnina pa je ostala v Panoniji._NEWLINE_Leta 115 je ponovno izbruhnila vojna s Partskim cesarstvom. XV. legija, okrepljena z deli XXX. legije Ulpia Victrix,  je bila poslana na vzhodno fronto in se vojskovala v Mezopotamiji. Po osvojitvi Mezopotamije in koncu vojne je ostala na vzhodu v Satali v severovzhodni Kapadokiji. Deli legije so bili nastanjeni v Trapezu (Trabzon, Tur\xc4\x8dija) na \xc4\x8crnem morju in Ancyri (Ankara, Tur\xc4\x8dija). Od tam je pomagala prepre\xc4\x8diti vdor Alanov leta 134. _NEWLINE_Leta 162 je znova izbruhnila vojna s Parti. V vojnem pohodu, ki ga je vodil cesar Lucij Ver, je XV. legija je zasedla armensko prestolnico Artaksato. _NEWLINE_Leta 175 se je cesarju Marku Avreliju uprl general Avidij Kasij. XV. legija je ostala zvesta cesarju in zato dobila dodaten naslov Pia Fidelis (vdana in zvesta)._NEWLINE_Nadaljnja zgodovina legije je polna ugibanj. Preme\xc5\xa1\xc4\x8dena je bila na Srednji vzhod in se skoraj zagotovo udele\xc5\xbeila pohoda proti Partskemu cesarstvu, v katerem  so Rimljani leta 197 zasedli partsko prestolnico Ktezifon, in vojn proti Sasanidom, \xc4\x8detudi o tem ni nobenih neposrednih dokazov.  Legija se je v pisnih virih ponovno pojavila na za\xc4\x8detku 5. stoletja. \xc5\xa0e vedno je bila nastanjena v Satali in Ancyri in se umaknila iz Trapeza. Legiji je poveljeval dux Armeniae.   _NEWLINE_V jami v vzhodnem Uzbekistanu so odkrili napis, ki bi lahko bil povezan s XV. legijo. Vklesali so ga morda ujeti rimski vojaki, ki so bili kot obmejna stra\xc5\xbea poslani na vzhodno mejo Partskega cesarstva.'